La vusch dal chantadur emplaina la halla

Avant ina halla da concert hai jau udì casualmain il suandant discurs: «In chantadur fantastic! Sia vusch emplaina la halla!» «Gea, intgins da nus han stuì bandunar quella per stgaffir spazi al la vusch!» Curius! Charas damas, chars signurs, Vus pudais restar tschentads, la vusch dal chantadur emplaina bain la halla, ella na pretenda dentant nagin spazi.

El decurs d’ina cussegliaziun spiertala hai jau udì casualmain:
«Co pos jau avair gugent a Dieu sco quai che la Sontga Scrittira pretenda? Co pos jau dar ad El mes entir cor?» L’emprim stos Ti bandischar or da tes cor tut las chaussas da la creaziun.» Quai na constat betg! Nun hajas nagina tema, d’emplenir tes cor cun umans e cun chaussas che ti as gugent, perquai che l’amur envers Dieu na pretenda dapli spazi che la vusch d’in chantadur en ina halla da concert.

Amur n’è betg sco in paun. Sch’jau dun in toc a tai, hai jau damain per auters. Amur sumeglia plitost al paun eucaristic. Sche jau retschaiva el, retschaiva jau l’entir Cristus. Mo perquai na survegns ti dentant betg damain da Cristus; era ti survegns l’entir Cristus, ed il suandant ed il terz medemamain.
Ti sas avair gugent tia mamma cun tes cor entir; ed era tia dunna e mintgin da tes uffants. La miracla è, che ti na stos perquai betg dar damain ad auters sche ti regalas ad intgin tia amur entira. Il cuntrari, mintgin dad els survegn ussa dapli. Pertge sche ti has gugent mo a tes ami ed uschiglio nagin, fas ti amogna ad el in cor vairamain mo flaivel. Quel ami gudagnass cun segirezza dapli sche ti dessas era ad auters da quest cor.
E Dieu fiss in sperdent sch’el s’enfitgass sin quai che ti dettias tes cor sulettamain ad el. Regala tes cor ad auters, a tia famiglia, a tes amis, e Dieu vegn cun segirezza a gudagnar, sche ti fas amogna ad El tes cor entir.